孔北海堂
作者：李廌
朝代：宋

paragraphs: 卯金自中葉，已若子南周。
阿瞞制威福，九鼎若綴旒。
餘子不復忌，多士例爲仇。
嶄然見芒角，已坐錮與鈎。
誰知英雄彀，翻令作罝罘。
假手陷正平，謔玩戮楊修。
小慧尚必除，偉人那得留。
凜凜孔北海，胸次包九州。
倘令坐廟堂，大盜當寢謀。
專誅及斯人，遂負壑與舟。
當時同朝士，苟生盍包羞。
身死名亦滅，白骨委山丘。
先生雖千載，生氣尚橫秋。
當時眼中意，付與一醉休。
文人具文行，來作東諸侯。
尚友天下士，復于古人求。
作亭俯層城，持杯想風流。
壁間妙著述，騰光昏斗牛。
文存人亦亡，應從文舉游。
我生真碌碌，與世甘沉浮。
思爲坐上客，揚觶和南謳。
無成老岩谷，哀哉空白頭。